open-index/open-wikipedia-markdown huggingface dataset:
Vikiklikivõistlus

**Vikiklikivõistlus** (inglise keeles *Wikiracing*) on ühelt juhuslikult Vikipeedia lehelt teisele jõudmine võimalikult väheste tekstisiseste linkide abil.

Inglise keeles teatakse mängu ka nimetuste *Wikipedia race*, *Wikirace*, *Wikispeedia*, *WikiLadders*, *WikiClick* või *WikiWhack* all.

## Mängu reeglid

* Mängijad alustavad samalt (juhuslikult valitud) lehelt Vikipeedias.
* Mängijad võistlevad jõudmaks "koju" ehk sihtlehele, mis on kindlaks määratud enne mängu algust. Näiteks alustatakse mängu Vikipeedia lehelt Päikesesüsteem ja võistlejad peavad välja jõudma lehele Tartu Ülikool. 
* Mängijad võivad klikkida ainult tekstisisestel linkidel. Klikkida ei tohi menüü linkidel ega ka kategooria linkidel.
* Mängijad ei tohi kasutada brauseri aknas asuvat tagasi- või edasiliikumise nuppu ega ka brauseri ajalugu.
* Mängijad ei tohi kasutada klaviatuuri, keelatud on kasutada nii otsingukasti (CTRL+F) kui ka teisi kiirklahve leheküljel edasi või tagasi liikumiseks.
* Üks mänguvoor võib toimuda kas ühes arvutis, kus mängijad võistlevad kordamööda või ka samaaegselt mitmes arvutis.

## Variandid
Vikiklikivõistlusel on mitmeid variante, neist kaks kõige populaarsemat on

* kiiruse peale (*SpeedWiki*), milles võidab see, kes jõuab sihtleheni piiratud aja jooksul;

* kliki peale (*Click Wiki*), milles võitja on see, kes jõuab sihtleheni kas kõige väiksema klikkide arvuga või eelnevalt kindlaks määratud klikkide arvuga.

## Viited

## Välislingid
* "Viie klikiga infopädevaks. Vikipeedia võimalustest koolides" Õpetajate Leht, 22. oktoober 2024
* The Wikipedia Game Vikiklikivõistluse versioon, mis annab iga päev uue ülesande. Saadaval vaid inglise keeles
* Wikipedia Speedruns Võimaldab valida iseseisvalt nii algus- kui lõppartikli ning seda ka eestikeelses Vikipeedias
* WikiRacer.io Versioon, mis võimaldab võistlemist ka mitmekesi. Võimalik valida algus- ja lõppartikkel nii ise kui lasta seda teha programmil.
Püranoos

**Püranoos** on orgaanilises keemias iga selline sahhariid, mis sisaldab kuueliikmelist tsüklit, mis koosneb viiest süsiniku ja ühest hapniku aatomist (heterotsükkel). Nimetus püranoos tuleb selle tsükli sarnasusest teisele hapnikut sisaldavale heterotsüklile püraan, mille erinevus püranoosiga seisneb kahes tsükli kaksiksidemes. Kui püranoosi anomeersel süsinikul asuv -OH rühm on asendatud -OR grupiks kutsutakse seda **püranosiidiks**.
Johann von Helmersen

**Johann von Helmersen** (aastani 1651 *Helmes*; suri enne 26. juunit 1673) oli Rootsi riigiametnik ning mõisnik Liivimaal.

Johann Helmes sündis tõenäoliselt 1622. aastal Riia raehärra Paul Helmese ja Wendula Wellingki pojana. Tema emapoolne vanaisa oli Riia bürgermeister Gotthard Wellingk, kes hukati Riia rae poolt 1586. aastal reetmissüüdistuse tõttu, kui andis Riia luterlasyr kiriku Poola kuninga Stephan Bathory korraldusel katoliku kiriku jumalateenistusteks.

1652. aastal oli ta Riia kindralkuberneri sekretär, 1655. aastal Tartu õuekohtu sekretär ning alates 1657. aastast assistentnõunik (*Assistenz-rat*).

31. mail 1651 tõsteti ta Helmerseni nime all Rootsi aadliseisusse.

Kuninganna Hedwig Eleonora annetas talle 29. novembril 1660 Sāviena mõisa (*Sawensee*) rentnik Ļaudona kihelkonnas. Alates 18. märtsist 1664 oli ta Krimulda mõisa (*Schloß Kremon*) rentnik Krimulda kihelkonnas ning alates sama aasta 20. märtsist Kapsta mõisa (*Engelhardtshof*) rentnik Valga kihelkonnas.

## Perekond
Johann von Helmersen oli abielus Anna Hintzega (suri pärast 19. juunit 1679), kes oli Riia raehärra Benedikt Hintze ja Barbara Rammi tütar. Anna emapoolne vanaisa oli Riia bürgermeister ja Padise mõisnik Thomas von Ramm (suri 1631). Abielust sündisid:
*Magnus Benedict von Helmersen (1656–1701), Rootsi sõjaväelane (ooberst)
*Johann von Helmersen (1662–1688), keiserlik sõjaväelane (kapten)
*Klaudius Gotthard von Helmersen (1668–1753), Rootsi sõjaväelane (ooberstleitnant), Liivimaa maanõunik, Sāviena ja Kapsta mõisnik

### Esivanemad

## Viited
Nomadoloogia

**Nomadoloogia** on poststrukturalistlike mõtlejate Gillez Deleuze´i ja Felix Guattari kasutatud termin, mis tähistab mõtteviisi olla dünaamiline ja avatud välisele ning paljususele. See kontseptsioon vastandub riigi-kontseptsioonile, mis kujutab endast ühte kohta juurdumist ja ühe mõtteviisi eelistamist.

## Viited
Päevakorraseade teooria

**Päevakorraseade teooria**, ka agendaseadmise teooria (inglise keeles *agenda setting theory*) on poliitilise kommunikatsiooni teooria, mis põhineb väitel, et (massi)meedial on võime mõjutada seda, millistest teemadest inimesed kõige rohkem mõtlevad. Teooria autorid M. E. McCombs ja D. L. Shaw leidsid seejuures, et meedial pole siiski võimekust mõjutada seda, kuidas inimesed mingitest asjadest mõtlevad.

Teooria töötati välja 1970. aastatel, hiljem on sellele lisatud teine ja kolmas tasand. Teise tasandi kohaselt suudab meedia mõjutada seda, milliseid omadusi ja tunnuseid inimesed seal käsitletavatele teemadele omistavad. Päevakorraseade kolmas tasand põhineb leidudel, et meedias kajastatavad teemad on suures seoses avalikus päevakorras olevate teemadega.

## Viited
Heteroglossia

**Heteroglossia** on Mihhail Bahtini loodud termin, millega tähistatakse keelte, keelekasutuse ja vaatepunktide loomulikku segunemist ja paljusust ühe ja sama isiku teadvuses. Termin on tuletatud kreeka sõnadest "hetero" (teine) ja "glōssa" (keel). Heteroglossia lähtub asjaolust, et inimesed omandavad teadmisi eri kontekstides. See viib sageli keele ja kirjanduse uute vormide tekkeni.

## Viited
Katkestatud tasakaalu teooria

**Katkestatud tasakaalu teooria** (inglise keeles *punctuated equilibrium theory*) on poliitika kujundamise teooria, mille eesmärk on seletada poliitilisi mutuseid. Teooria kohaselt valitseb enamasti avalikus poliitikas periood, mis on enam-vähem tasakaalus, kuid aeg-ajalt toimuvad järsud ja suured muutused, mis tekivad jõuliste ja oluliste väliste sündmuste ja/või poliitiliste nihete tulemusena. Autorid F. Baumgartner ja B. D. Jones soovivad teooriaga tähelepanu pöörata sellele, et üldiselt on poliitika stabiilne kuni toimuvad mingid suured ja ootamatud muutused, mitte pole tegemist pidevalt lisanduvate muudatuste ja pisikohendamistega.

## Viited
Heterotsükkel

Heterotsükkel on selline tsükliline ühend, mille tsükkel sisaldab vähemalt kahe erineva elemendi aatomeid. 

**Orgaanilised (süsikku sisaldavad) heterotsüklid**

Orgaanilises keemias uuritakse peamiselt selliste heterotsüklite omadusi, sünteesi ja kasutusi, mis sisaldavad küllastamatust ehk kaksik- või kolmiksidemeid. See on tingitud asjaolust, et küllastunud heterotsüklid reageerivad sarnaselt atsüklilistele derivaatidele. Näiteks hästi tuntud küllastunud hapnikku sisaldavat heterotsüklit tetrahüdrofuraan loetakse tavaliseks eetriks ja lämmastikku sisaldavat piperidiini tavaliseks amiiniks. Neid eristavad täiesti alifaatsetest analoogidest vaid steerilised tunnused.

Enamik uuritavatest orgaanilistest heterotsüklitest on viie- ja kuueliikmelised tsüklid - püridiin, pürrool, furaan, kinoliin, indool ja nende analoogid.

**Anorgaanilised heterotsüklid**

Anorgaanilised heterotsüklid ei sisalda süsinikku. Näiteks borasiin B3N3, heksaklorofosfaseenid P3N3 ja tetravääveltetranitriid S4N4. Kui orgaanilisi heterotsükleid uuritakse ja rakendatakse rohkelt ka tööstuslikel eesmärkidel, siis anorgaaniliste tsüklite uurimine hõlmab enam just fundamentaalteadust.
Hapete haliidid

**Karboksüülhapete haliidid** ehk **atsüülhaliidid** (kasutatakse ka nimetust **happehaliidid**) on grupp keemilisi ühendeid, mis saadakse formaalselt karboksüülhappest asendades hüdroksüülrühma -OH, halogeeniga ehk haliidiga -X. Happehaliid on põhirühm orgaaniliste ainete nomenklatuuris.
Poliitikavoogude teooria

**Poliitikavoogude teooria** (inglise keeles *multiple streams framework*) on poliitika kujundamise teooria, mis seletab poliitikate tekkimist spontaansete vastastikmõjude tulemusena. Autor J. W. Kingdon argumenteerib, et muutused poliitikas ja päevakorras toimuvad kolme poliitilise voo kokkusaamisel kriitilisel hetkel ning sellest tulenevalt võimaluste akna tekkimisel ja ärakasutamisel. Need kolm voogu on probleemide voog, poliitikalahenduste voog ning poliitiliste sündmuste voog. Võimaluste akna all peab Kingdon silmas soodsat poliitilist olukorda, mis võimaldab kindla poliitika päevakorda võtta ning see läbi suruda.

## Viited
Imiinid

Orgaanilises keemias on **imiin** selline funktionaalrühm, mis sisaldab süsinik-lämmastik kaksiksidet. Peale süsiniku võib lämmastik võib olla ühendatud nii veisnikuaatomiga kui muu orgaanilise rühmaga -R. Imiinid on levinud sünteetilised ja looduslikult esinevad molekulid ning nad reageerivad mitmetes orgaanilistes reaktsioonides. Imiin on orgaaniliste ühendite nomenklatuuris põhirühm.
Basaalganglion

**Basaalganglioniteks** nimetatakse ajupiirkondi, mis mängivad olulist rolli liikumises ja paigalpüsimises. Basaalganglionid moodustuvad järgmistest struktuuridest: sabatuum, läätstuuma koorik, kahkjaskera, mustollus ja subtalaamiline tuum. Sõna "basaal" viitab kõnealuste struktuuride asukohale aju alumise osa läheduses ja sõna "ganglion" närvirakkude kobarale. 

Basaalganglionide funktsioonide osas ei ole ühtset seisukohta, kuid õige sagedamini seostatakse neid liigutamise algatamise ja teostamisega.

## Viited
Oksetaan

**Oksetaan** ehk **1,3-proüleen oksiid** on orgaaniline heterotsükliline ühend, mille keemiline valem on C3H6O. Oksetaan koosneb neljaliikmelisest tsüklist, kus on kolm süsinikuaatomit ja üks hapnikuaatom.
Jõulusaare rahvuspark

**Jõulusaare rahvuspark** on rahvuspark, mis hõlmab suurema osa Jõulusaarest, Austraalia territooriumist India ookeanis Indoneesiast edelas.

Pargis elutseb palju looma- ja taimeliike, sealhulgas Jõulusaare punane krabi, kelle iga-aastase rände ajal läheb umbes 100 miljonit krabi merre kudema. Jõulusaar on ka ohustatud metssuula ja kriitilises seisundis Jõulusaare fregattlinnu ainus pesitsuskoht.

Rahvuspark kaitseb ja säilitab olulisi saarele omaseid vihmametsi, ookeani kaldaid ja riffe.

## Viited
Arlingtoni riiklik kalmistu

**Arlingtoni riiklik kalmistu** (*Arlington National Cemetery*) on üks kahest Ameerika Ühendriikide riikliku kalmistusüsteemi kalmistust, mida haldab Ameerika Ühendriikide maavägi. Kalmistu asub Virginia osariigis Arlingtoni maakonnas.

Arlingtoni riiklik kalmistu asutati Ameerika kodusõja ajal pärast seda kui maavaldus, Arlington Estate, konfiskeeriti pärast maksuvaidlust konföderatsiooni osariikide armee kindrali Robert E. Lee perekonnalt. 

Kalmistu pindala on 259 hektarit ja kalmistule on maetud umbes 400 000 inimest.Tuntud eestlastest on seal kindral A. Einselni matusepaik. 

## Viited
1922. aasta Rootsi alkoholikeelureferendum

**1922. aasta Rootsi alkoholikeelureferendum** oli Rootsis 27. augustil 1922 toimunud rahvahääletus, millega küsiti rahvalt, kas alkohoolsete jookide müük peaks riigis olema keelatud või lubatud.

1766. aastal, pärast mitmeid ebaõnnestunud katseid alkoholitarbimise piiramiseks otsustas Rootsi kuningas Adolf Fredrik kõik piirangud tühistada, mispeale hakkasid paljud majapidamised Rootsis alkoholi tootma ja müüma. 19. sajandi alguseks oli alkohol rootslaste seas vägagi populaarne, väidetavalt eksisteeris riigis siis ligi 175 000 kodust piiritusetehast, kus suur hulk teravilja ja kartuleid, mida muidu oleks kasutatud toiduks, läks alkoholi tootmisele. On arvatud, et enamik rootsi mehi olid toona alkoholi liigtarbijad, samas naised tavaliselt ei joonud, kuna seda peeti sobimatuks.

Karskusseltsid hakkasid Rootsis tekkima 1830. aastatel, 1850. aastal tulid esimesed riiklikud alkoholiregulatsioonid. 1870. aastal otsustati, et kõik alkoholist saadavad tulud peavad minema riigikassasse. 20. sajandi alguses oli Põhjamaades (välja arvatud Taani) tugev karskusliikumine, mis mõjutas väga ka Põhjamaade poliitikat, ka Rootsi ei olnud erand. Esimese maailmasõja ajal seati Rootsis sisse esimesed alkoholinormid, oste hakati registreerima. Lubatud oli osta kuni kaks liitrit viina iga kolme kuu tagant, õlu suurema kui 3,6% alkoholisisaldusega oli keelatud. Pärast sõda jätkus alkoholi normeerimine Bratti süsteemi alusel.

Referendumil tegid mõlema poole toetajad rohkelt propagandapostreid, millest kuulsaim oli ilmselt kunstnik Albert Engströmi poster keelustamise vastu.

Referendumi ajal oli Rootsis 3 302 483 hääleõiguslikku kodanikku, valimas käis 1 820 452 (55,12%). Kehtetuid hääli: 6223 (0,34%)

Alkoholi keelustamisele oli toetus tugevam naiste seas, lisaks ka peamiselt Stockholmist põhja pool. Keelustamise referendumil tagasilűkkamise mõjul otsustas valitsus kuiva seadust mitte kaaluda, kuni Systembolageti kaupluseketi avamiseni 1955. aastal jäi kehtima senine Bratti süsteem.

## Viited
Tsükloheksaan

Tsükloheksaan on tsükloalkaan, mille keemiline valem on C6H12. Tsükloheksaan on mittepolaarne, värvitu, kergesti süttiv vedelik, millel on puhastusvahendilaadne lõhn (,millena teda ka vahel kasutatakse). Keemistemperatuur on 81 °C.

Kui tsükloheksaan on ühendis asendajaks, nimetatakse seda tsükloheksüüliks ning selle lühendiks on **Cy**.

Tsükloheksaani toodetakse benseeni hüdrogeenimisel nikkelkatalüsaatori manulusel 210 °C juures kõrgel rõhul (10−20 bar). Reaktsioon peaaegu 100%-lise saagisega.

Kõige suuremates kogustes kasutatakse tsükloheksaani heksaandihappe ja karpolaktaami tootmisel, mis on tuntud materjali nailoni eelühendid. Lisaks kasutatakse tsükloheksaani lahustina, kuid harvemini kui *n*-heksaani.

## Viited
Ado Varvik

**Ado Varvik** (kuni 1935. aastani **Adolf Võhmann**; 4. jaanuar 1907 Tallinn – 20. detsember 1987 Tallinn) oli eesti viiuldaja. 

Ta lõpetas 1926. aastal Tallinna Reaalkooli ja 1932. aastal Tallinna Konservatooriumi Johannes Paulseni klassi. Aastatel 1929–1932 mängis ta Tallinna kinodes ning Pärnu ja Haapsalu suveorkestrites, 1930–1941 Tallinna Töölismuusika Ühingu sümfooniaorkestris ja 1932–1971 Estonias, olles 1944–1971 II viiuli rühma kontsertmeister.

## Viited
Edgar Tamm

**Edgar August Tamm** (6. november 1911 Tallinn – 17. juuli 1943 Tallinn) oli eesti kergejõustiklane ning korv- ja võrkpallur. 

Tamm lõpetas 1930. aastal Tallinna Reaalkooli ja õppis Tartu Ülikooli õigusteaduskonnas. Ta oli korporatsioon Sakala vilistlane.

Ta tuli 1931. aastal kümnevõistluses ja 1936. aastal kaugushüppes Eesti meistriks ning sai individuaalselt 3 hõbe- ja 3 pronksmedalit. 1932. aastal tuli ta Eesti meistriks 4 x 100 m ja 4 x 400 m teatejooksus ning püstitas viievõistluses Eesti rekordi. Kaugushüppes kuulus talle tulemusega 7.37 Eesti kõigi aegade edetabelis teine koht.

Ta võistles viis korda Eesti kergejõustikukoondises, sh osales neli korda SELLi mängudel kergejõustikus.

Ta tuli Tallinna Kalevi meeskonnas Eesti meistriks 1929., 1931. ja 1933. aastal võrkpallis ning 1931. aastal korvpallis. 1932. aastal osales ta Kalevi korv- ja võrkpallurite edukal Poola-Tšehhoslovakkia-Šveitsi-Itaalia turneel, 1935. aastal Eesti-Läti-Poola kolmikmaavõistlusel, 1936. aastal Kalevi meeskonnaga turneel Kesk-Euroopas ja 1937. aastal Eesti-Läti maavõistlusel.

1936. aastal asus ta tööle Viljandimaa spordiinstruktorina, 1938. aastal Eesti Spordi Keskliidu kergejõustikutreenerina, mille järel siirdus ta ärialale.

## Viited

## Kirjandus
*"Edgar Tamm †". Sakala nr 108, 21. juuli 1943. Lk 3

## Välislingid
*
*''Album Academicum Universitatis Tartuensis 1918-1944''
*Haud Tallinna Hiiu kalmistul
Dorog

**Dorog** (saksa keeles *Drostdorf*) on linn Ungaris Komárom-Esztergomi komitaadis Esztergomi kreisis.

## Geograafiline asend
Dorog asub Slovakkia piirist ja Doonaust 5,5 km kaugusel, Esztergomist umbes 7 km lõunas ja Budapesti  kesklinnast ligikaudu 34 km loodes.

## Ajalugu
Asulat on esmamainitud 1181. aastal. Türgi vallutuse ajal hävis küla täielikult. 18. sajandil taasasustasid küla švaabi asunikud. Kivisöe kaevandamist alustati Dorogis 1781. aastal ja see kestis kuni 2003. aastani. Linnaõigused sai Dorog 1984. aastal.

## Majandus
Linnas asub Dorogi soojuselektrijaam.

## Sõpruslinnad
* Feliceni, Rumeenia
* Marienberg, Saksamaa
* Wendlingen, Saksamaa
* Žirany, Slovakkia
* Tetovo, Põhja-Makedoonia

## Viited
Törökbálint

**Törökbálint** (saksa keeles *Großturwall*) on linn Ungaris Pesti komitaadis Érdi kreisis.

## Geograafiline asend
Törökbálint asub Budapesti kesklinnast ligikaudu 12 km lääneedelas.

## Ajalugu
Pärast ungarlaste Pannooniasse saabumist 9. sajandi lõpul kinkis Árpád selle piirkonna ülik Kondile, kelle poeg Csörsz ehitas sinna lossi. Asula sai nimeks Torbágy (Turobag). Aastatel 1541–1686 oli asula Türgi võimu all. 1693. aastal läks Torbágy jesuiitide valdusse ja kuulus neile kuni 1773. aastani. Tühjaks jäänud piirkonda saabus serbia ja švaabi asunikke. Tõenäoliselt 18. sajandil kujunes asula uueks nimeks Török-Bálint ungari aristokraadi Bálint Töröki (1502–1551) järgi. Bálint Töröki seos selle piirkonnaga ei ole päris selge. 1900. aastal nimetati Török-Bálint ümber Törökbálintiks. 1946. aastal saadeti suurem osa Törökbálinti saksa rahvusest elanikest riigist välja. Törökbálint sai linnaõigused 1. juulil 2007.

## Sõpruslinnad
* Bük, Ungari
* Odorheiu Secuiesc, Rumeenia
* Budapesti XXIII ringkond (Soroksár), Ungari
* Süssen, Saksamaa
* Veľké Trakany, Slovakkia

## Viited
Mucoromyceta

***Mucoromyceta*** on seente alamriik, kuhu kuulub neli hõimkonda.

## Hõimkonnad
**[[Calcarisporiellomycota]]*
**Glomeromycota* – krohmseened
**[[Mortierellomycota]]*
**[[Mucoromycota]]*

## Välislingid
*
Mucoromycota

***Mucoromycota*** on seente hõimkond. 

## Klasse
**[[Endogonomycetes]]*
**[[Mucoromycetes]]*
**[[Umbelopsidomycetes]]*
**[[Zygomycetes]]*

## Välislingid
*
Paul Kents

**Paul Kents** (28. juuni 1912 Undla vald, Virumaa – 16. märts 2004 Brantford, Kanada) oli eesti geoloog. 

Ta lõpetas 1930. aastal Tallinna Reaalkooli, 1936. aastal Tartu Ülikooli geograafia ja geoloogia erialal ning 1939. aastal sai geoloogiamagistri kraadi väitekirjaga "Postglatsiaalsed Läänemere rannajoone võnkumised Eestis illustreeritud Kõpu poolsaarel". Alates 1936. aastast oli ta Tallinna Tehnikaülikooli geoloogia-mineraloogialaboris ja aastatel 1938–1939 mäekateedris assistent, 1937. aastal Geoloogilise Komitee liige. 

Aastatel 1939–1940 täiendas ta end stipendiaadina Colorado School of Minesis ja 1943–1944 Harvardi Ülikoolis. Aastatel oli ta 1941–1943 Colorado ettevõtte Climax Molybdenum Company kaevandusgeoloog, 1944–1949 Colombias Mobil Oili geoloog, 1950–1956 töötas Peruus American Smelting and Refining Company vasemaardlate avastamisel (avastas esimese vaseporfüürmaardla) ning 1956–1961 Kanadas geoloogina. Aastatel 1961–1964 oli ta Tšiilis ÜRO Tehnilise Abistamise Komitee vaseporfiiriekspert (avastas kuus vaseladet), 1965–1984 Montréalis Canadian Javelini peageoloog.

Eestis elades uuris ta Läänemere vanu rannamoodustusi, koostas Antsülusjärve ja Litoriinamere isobaaside kaardi ning rannajoone relatsioonidiagrammi. Ameerikas tegeles ta nafta- ja metallimaardlate otsimise ja uurimisega. Ta avastas vasemaardlaid, sh 1969. aastal Panamas maailma suurima teadaoleva Cerro Colorado vaseporfiirimaardla. Ta on avaldanud kirjutisi geoloogia valdkonnas, näiteks porfüürsete vaselademete kohta. Ta oli mitme USA ja Kanada tehnikateaduste organisatsiooni liige ning Montreali ja Ottawa Eesti Seltsi liige.

## Isiklikku
Tema isa oli geograaf ja haridusjuht Jakob Kents (1883–1947).

## Viited
Viktor Vaiksaar

**Viktor Karl Vaiksaar** (kuni 6. maini 1935 **Viktor Karl Vachtel**; 10. aprill 1909 Tallinn – 24. november 1982 Tallinn) oli eesti kergejõustikutreener ja loomaarst. 

Ta lõpetas 1927. aastal Tallinna Reaalkooli ja 1931. aastal sõjaväes velskrite kursused. 1932–1942 õppis Tartu Ülikooli loomaarstiteaduskonnas (eksmatrikuleeriti 1934 üldise zooloogia eksamil kolm korda järjest mitterahuldava otsuse saamise tõttu, samal aastal immatrikuleeriti uuesti). Üliõpilaste Selts Raimla liige. 1934. aastal alustas ta õpinguid Tartu Ülikooli loomaarstiteaduskonnas. 

Ta oli Tallinna Reaalkooli ja Ülemaalise Eesti Noorsoo Ühenduse Tallinna osakonna (ÜENÜTO) jalgpallimeeskonna väravavaht.  Aastatel 1931–1937 abistas ta ÜENÜTO naiskergejõustiklasi, hiljem juhendas ÜENÜ Nõmme osakonna kergejõustiklasi, 1934–1935 osales Soomes Vierumäkil, Savonlinnas ja Sortavalas kergejõustikutreenerite kursustel. 

1940. aastal nimetati ta Eesti Kergejõustikuliidu juhatuse sekretäriks, 1941. aastal oli ta Lokomotiivi kergejõustiku- ja käsipallisektsiooni juhatuses. Ta mobiliseeriti Punaarmeesse, oli tööpataljonis velsker ja eesti laskurkorpuses loomaarst. 1942. aastal lõpetas ta Sverdlovskisse evakueeritud Kiievi Põllumajandusinstituudi veterinaariateaduskonna. 1943. aasta sügisest tegutses ta tagalas treenerina, tema juhendatavad võitsid 1943. aasta NSV Liidu meistrivõistlustel kergejõustikus 4 kuldmedalit. 1944. aastal määrati ta Virumaa spordikomitee esimehe asetäitjaks. 

Aastatel 1945–1957 töötas ta Simunas loomaarstina. 1951. aastal hakkas ta šefluse korras juhendama Dünamo kergejõustiklasi, oli aastatel 1954–1957 treener kohakaaslasena ja 1957–1975 palgaline treener. Hiljem juhendas ta Tallinna Spordiinternaatkoolis mitmevõistlejaid.

Ta oli Eesti Spordilehe, Spordilehe ja Kehakultuuri kaastööline, kirjutas artikleid treeningumetoodikast.

Tema õpilaste hulgas olid Jüri Tarmak, Aadu Tarmak, Johannes Kotkas, Ronald Ilves, Heino Heinaste, Otto Tillmann, Õie-Heljo Munk, Priit Paalo, Ulvi Indrikson, Arvo Putmaker, Franz Joseph, Olga Parts, Olga Usar, Ilse Rahnel, Uno Palu, Charles Vallmann, Helmut Raamat, Aap Mumme, Jüri Otsmaa, Jürgen Lamp, Heino Sild, Toivo Koovit, Peeter Põld, Kaidu Meitern, Jüri Liigand, Mart Liigand, Ando Rekkor, Mart Meiel, Ervin Vilepill, Bedese Jürgenson, Friedrich Issak, Aksel Kuuse.

## Tunnustus

* 1965 NSV Liidu teeneline treener

## Viited
Newmani projektsioon

**Newmani projektsioon** on keemias molekuli kujutamise viis, mis annab infot ühe keemilise sideme koosseisu kuuluvate aatomite asendajate ruumilise paigutuse kohta. Projektsiooniga on tegemist seetõttu, et ruumilist objekti kujutatakse kahemõõtmelisel joonisel. 

Enamasti kasutatakse Newmani projektsiooni molekuli konformatsioonide kujutamiseks, mis tekivad tänu sellele, et aatomid ja nendega seotud asendajad saavad vabalt pöörelda ümber aatomitevahelise üksiksideme (σ-sideme), ilma et side katkeks.

Vaadeldav keemiline side paigutatakse risti joonise tasandiga nii, et sidet moodustavad aatomid satuvad kohakuti. Vaatlejapoolset aatomit kujutatakse kolme joone ristumiskohana, kus jooned tähistavad vaatlejapoolse aatomi asendajaid. Vaatlejast kaugemat aatomit kujutatakse ringina ning ringi taga paikneb veel kolm joont, mis tähistavad vaatlejast kaugema aatomi asendajaid. Newmani projektsiooni abil on võimalik seega edasi anda infot kahetahulise nurga kohta, mis tekib ruumis vaatlejapoolse ja vaatlejast kaugema aatomi asendajate vahel.

Newmani projektsiooni ideed pakkus esimesena välja 1950. aastatel ameerika keemik Melvin Spencer Newman. Tänapäeval kasutatakse Newmani projektsiooni endiselt laialdaselt, kujutamaks keemilise reaktsiooni toimumiseks vajalikke eeldusi või illustreerimaks keerukamate molekulide ruumilist ehitust. Newmani projektsiooni mõiste on hädavajalik ka biokeemias valkude iseloomustamiseks kasutatava Ramachandrani graafiku koostamisel.

## Näide
Vaadeldavaks molekuliks on 2-bromo-3-klorobutaan, mis on kiraalne: joonise ülemises osas on kujutatud 2R,3R-isomeer ning joonise alumises osas 2R,3S-isomeer. Joonise tasandiga ristuv side asub 2. ja 3. süsiniku vahel ning vastavate süsinikega seotud halogeeniaatomid võivad teineteise suhtes paigutuda nii, et kahetahulise nurga väärtused varieeruvad vahemikus –180 kuni 180 kraadi. Seejuures loetakse nurga väärtus positiivseks, kui vaatlejapoolse süsiniku asendaja on pööratud vaatlejast kaugema süsiniku asendaja suhtes kellaosuti liikumise suunas. Stabiilseim konformatsioon on molekuli puhul selline, kus halogeeniaatomid paiknevad teineteisest maksimaalselt kaugel (steeriline takistus puudub) ehk nende vahel on kahetahuline nurk 180 kraadi (ehk –180 kraadi, sest samasse asendisse saab jõuda, pöörates ühte süsinikku koos selle asendajatega kas kellaosuti liikumise suunas või vastassuunas). Süsinikuaatomi sp3-hübridisatsiooni ehitusest lähtudes on samuti üsna stabiilsed ka sellised konformatsioonid, kus ülalmainitud kahetahulise nurga väärtus on kas –60 või +60 kraadi.

Oluline on, et mis konformatsioonis molekul ka ei esineks, jääb kiraalsete tsentrite optiline konfiguratsioon samaks. Optiline konfiguratsioon võib muutuda vaid siis, kui esineb sidemete katkemine; konformatsiooniliste üleminekute puhul esineb aga vaid asendajate pöörlemine ümber üksiksideme.

## Viited
1931. aasta Soome kuiva seaduse referendum

29. ja 30. detsembril **1931** toimus **Soomes referendum kuiva seaduse jätkumise üle.** Valijatelt küsiti, kas nad pooldavad 1919. aastal sisse seatud kuiva seaduse jätkumist.

Sarnaselt teiste Põhjamaadega peale Taani, oli ka Soomes 19. sajandi lõpus/20. sajandi alguses tugev karskusliikumine. Vene tsaaririigi ajal oli Soome Suurvürstiriik proovinud neli korda sisse seada kuiva seadust, kuid tsaari vastuseisu tõttu ei saanud see teoks. Pärast Soome iseseisvumist kehtestati aga ühe riigi esimese seadusena 1. juunil 1919 kuiv seadus. Kuiv seadus tõi aga Soomes kaasa kuritegevuse kasvu - suurenes alkoholi smugeldamine ja muu vägivaldne kuritegevus (1922–1926 sooritati Soomes isikuvastaseid kuritegusid 10 korda rohkem kui Rootsis ja Suurbritannias), mispeale avalik arvamus pöördus kuiva seaduse vastu.

Referendumil oli kolm valikut: 1) kuiva seaduse jätkamine, 2) nõrkade alkohoolsete jookide lubamine või 3) kuiva seaduse lõpetamine. Meestel ja naistel olid eri värvi valimissedelid.

Referendumi ajal oli Soomes 1 752 315 valimisõiguslikku inimest (815 529 meest ja 936 786 naist). Valimas käis 777 885 inimest (44,39%), kellest 429 025 olid mehed (52,61%) ja 348 860 naised (37,2%). Kehtetuid sedeleid oli 3476 (0,45%).

Kuiva seaduse jätkumist toetati rohkem maapiirkondades, suuremad linnad toetasid suurelt seaduse lõpetamist (Helsingi 81,76%, Turu 81,06%, Viiburi 81,80%, Tampere 63,40%, Kuopio 72,63%, Vaasa 84,47%, Oulu 67,94%, Pori 73,20%). Referendumi tulemusena lõpetati kuiv seadus veebruaris 1932 parlamendi hääletusega ja avati riiklik kauplustekett Oy Alkoholiliike Ab (Alko), millele kuulus alkohoolsete jookide impordi, ekspordi, tootmise ja müügi ainuõigus. 5. aprillil 1932 kell 10 avati üle Soome Alko kauplused, pannes nii aluse soomlastele tuttavale numbrikombinatsioonile "5-4-3-2-1-0".

## Viited
Penneshaw

**Penneshaw** on linn Austraalias, Lõuna-Austraalia osariigis Känguru saarel.

See asub Dudley poolsaare kirderannikul, umbes 107 kilomeetrit osariigi pealinnast Adelaide'ist lõuna pool. See on saare peamine parvlaevasadam, kust saab regulaarselt sõita mandrile Cape Jervisesse. Penneshawis on mere- ja rahvamuuseum ning toimuvad õhtused ekskursioonid kääbuspingviinide kolooniasse, mis on ainus Austraalia vetes pesitsev pingviiniliik. 2011. aasta rahvaloenduse ajal oli Penneshawis 276 elanikku.

Algselt tuntud kui Hog Bay tänu Prantsuse komandöri Nicholas Baudini vabastatud sigadele, sai Penneshaw oma nime kuberner Jervois' erasekretäri dr F.W.Pennefatheri ja The Timesi koloniaaltoimetaja Flora Louisa Shaw nimede kombinatsiooni järgi. 

1990. aastatel avati Penneshaws Lõuna-Austraalia esimene kaasaegne merevee magestamise tehas, et täiendada linna piiratud veevarustust.

## Viited
Albrechtsberg an der Großen Krems

**Albrechtsberg an der Großen Krems** on vald (*Marktgemeinde*) Austrias Alam-Austria liidumaal Kremsi maaringkonnas.

## Sõpruslinnad

* Římov, Tšehhi

## Viited
Bergern im Dunkelsteinerwald

**Bergern im Dunkelsteinerwald** on vald (*Gemeinde*) Austrias Alam-Austria liidumaal Kremsi maaringkonnas.

## Viited
John McCook

**John Thomas McCook** (sündinud 20. juunil 1944) on Ameerika Ühendriikide näitleja. 

Esmase tuntuse kogus ta karakteriga Lance Prentiss teleseriaalis *"[[The Young and the Restless]]"* ("Noored ja rahutud", 1975–1980). 
Alates 1987. aasta märtsist on ta mänginud Eric Forresteri rolli "Vaprates ja ilusates". 

## Tunnustus
* 2022 – Emmy auhind
Cape Jervis

**Cape Jervis** on linn Austraalias Lõuna-Austraalia osariigis, mis asub Fleurieu poolsaare läänetipu lähedal Main South Roadi lõunapoolses otsas, umbes 88 kilomeetrit osariigi pealinnast Adelaide'ist lõunas.

Linn on nimetatud Fleurieu poolsaare läänetipus asuva neeme (tuntud ka aborigeenide nimega Parewarangk) järgi, mille Matthew Flinders nimetas 23. märtsil 1802 St. Vincenti krahvi John Jervise järgi.

Sellest avaneb vaade rannajoonele, mis külgneb St Vincenti lahe, Investigatori väina ja Backstairs Passage'iga. Sellest avaneb vaade ka Cape Jervise neemel asuvale Cape Jervise majakale ja sadamale, kust opereeritakse parvlaevaühendust Känguru saarel asuvasse Penneshaw’sse.

2016. aasta augustis läbi viidud Austraalia rahvaloenduse ajal elas Cape Jervises 264 inimest.

## Viited
Droß

**Droß** on vald (*Gemeinde*) Austrias Alam-Austria liidumaal Kremsi maaringkonnas.

## Sõpruslinnad

* Fátima, Portugal

## Inimesi

* Franz Krenn, helilooja, sündis seal.

## Viited
Amazonase osariik

**Amazonase osariik** on mitme riigi 1. järgu haldusüksus:

* Amazonase osariik (Brasiilia)
* Amazonase osariik (Venezuela)
Fleurieu poolsaar

**Fleurieu poolsaar** on poolsaar Austraalias Lõuna-Austraalia osariigis, mis asub osariigi pealinnast Adelaide'ist lõunas.

Fleurieu poolsaarele andis 1802. aastal Prantsuse maadeavastaja ja hüdrograafi Charles Pierre Claret de Fleurieu järgi nime Prantsuse maadeavastaja Nicolas Baudin. Nimi võeti ametlikult kasutusele 1913. aastal.

Poolsaarel asuvad mitmed linnad, sealhulgas Victor Harbor, Willunga, Normanville, Yankalilla ja Rapid Bay.

## Viited
Kuveidi vadide loend

Selles artiklis on loetletud **Kuveidi vadid**.

Kuveit on osa suuremast Tigrise ja Eufrati jõgikonnast, paljud selle liitumiskohad tähistavad ka Kuveidi-Iraagi piiri. Bubiyani saar on Shaţţ al-‘Arabi deltas. Osa Kuveidist kuulub Mesopotaamia soode piirkonda. Kuveidis aastaringselt voolavaid jõgesid ei ole, selle eest on riigis mitmeid vadisid, nt Wadi al-Batin, mis moodustab osa Kuveidi-Iraagi piirist. Lisaks on riigis mitmeid jõge meenutavaid merekanaleid, näiteks Khawr Abd Allah, mis on tänaseks muutunud lehtersuudmeks, kuid oli kunagi Shatt al-Arabi suue. Läbi Khawr Abd Allahi jookseb ka Iraagi piir, Umm Qaşri juures on kogu suue Iraak valdus.

## Vadid
*Bahrat al Abraq
*Bahrat al Mirfi
*Shaib Rujm al Jahtan
*Wadi al Batin (Kuveidi jõgi)

## Bubiyani saare merekanalid
*Khawr abd Allah
**Khawr Bubiyan
**Khawr az Zubayr
*Khawr as Subiyah
**Khawr al Tha'aleb

## Viited
Schröder

**Schröder** on levinud saksa perekonnanimi.

**Schröder** on paljude baltisaksa suguvõsade nimi:
*Schröder (Bērzmuiža), Madalmaadest Oostendest pärit Liivimaa aadlisuguvõsa
*Schröder (Lemsalu), Lemsalust pärit käsitöölise- ja raesuguvõsa
*Schröder (Liibavi), Liibavist pärit rae- ja aadlisuguvõsa
*Schröder (Lübeck), Lübeckist pärit Pärnu raesuguvõsa
*Schröder (Miitavi), Miitavi literaadisuguvõsa

## Vaata ka
*Schroeder
*Schroeders
*Schroeder von Treuleben
*Viktor Schröter
Ralf Viksten

**Ralph Magnus Viksten** (3. detsember 1912 Tallinn – 27. detsember 1997 Toronto, Kanada) oli rootsi päritolu Eesti korv- ja võrkpallur.

Ta lõpetas 1930. aastal Tallinna linna poeglaste reaalgümnaasiumi ja 1931 Sõjakooli aspirantide klassi jalaväe alal, õppis alates 1931 Tartu Ülikooli põllumajandusteaduskonna metsaosakonnas, 1932 matemaatika-loodusteaduskonnas, 1933 arstiteaduskonna rohuteaduse osakonnas ja 1935 õigusteaduskonas, mille lõpetas 1944 (ajutine tunnistus kirjutatud 22. jaanuaril 1944), korporatsioon Sakala vilistlane.

Teenis 1930–1931 Scouts Üksikus Jalaväepataljonis ja 1. Jalaväerügemendis, 1931 ülendatud lipnikuks.

Ta alustas pallimängudega 17-aastaselt Mark Nestle'i ja Herbert Niileri innustusel, võistles Tallinna NMKÜ ja Kalevi, Tartu EASK ja Dünamo liikmena. Aastatel 1931–1939 kuulus ta keskmängijana Eesti korvpallikoondisse. Ta sai 1937. ja 1939. aasta EM-il 5. koha, ülemaailmsetel üliõpilasmängudel 1939. aastal hõbe- ja 1937. aastal pronksmedali, osales 1932. aastal Tallinna Kalevi Euroopa turneel ning tuli aastatel 1938–1940 Eesti meistriks korvpallis. 1933. aastal võitis ta Chicago Tribune’i karika ja 1941. aastal NSV Liidu 8 linna turniiri. Võrkpallis võitis ta 1939. aastal ülemaailmsetelt üliõpilasmängudelt hõbemedali, 1934. aastal Eesti meistrivõistlustelt kuld- ja 1954. aastal Kanada meistrivõistlustelt hõbemedali.

Enne teist maailmasõda töötas ta Tartus Veronika seebivabriku ärijuhina. Teises maailmasõjas osales ta Saksa sõjaväe ohvitserina Eesti diviisis, viibis seejärel Saksamaal Oldenburgi põgenikelaagris, tegutses õpetaja, spordijuhi ja laagri komandandina. 1949. aastal läks ta Kanadasse, töötas 27 aastat suurettevõttes Ontario Hydro, ka osakonnajuhatajana. Ta oli Toronto Kalevi asutajaliikmena aastatel 1951–1953 eestseisuses, 1952–1953 esimees, hiljem auliige.

## Isiklikku
Tema abikaasa Lydia Vohu oli näitleja ja lavastaja.

## Viited
Leopold Kivimägi

**Leopold Johannes Kivimägi** (5. juuni 1909 Tallinn – 13. veebruar 1988) oli eesti inglise filoloog. 

Ta lõpetas Tallinna Reaalkooli 1927. aastal ja õppis aastatel 1927–1934 Tartu Ülikoolis inglise ja saksa filoloogiat, lõpetades magistrikraadiga inglise filoloogia erialal. Kooli lõpetamise järel töötas ta võõrkeeleõpetajana Tallinnas, oli 1935–1940 Tallinna 1. baptistikoguduse pühapäevakooli juhataja, täiendas end Inglismaal ja Saksamaal. Ta osales teises maailmasõjas Punaarmee koosseisus. 

Alates 1945. aastast töötas Kivimägi TRÜ-s, 1945. aastast vanemõpetajanna, 1953. aastast dotsendina, aastatel 1948–1949 oli ta võõrkeelte kateedri juhataja kohusetäitja. Tema peamiseks huvialaks oli inglise keele praktiline ja teoreetiline grammatika. Ta tõlkis ja toimetas keskkooliõpikuid ning osales peamise kaasautorina grammatikaõpiku koostamisel Eesti NSV kõrgkoolidele.

## Teoseid

* Laine Hone, Leopold Kivimägi, Oleg Mutt ja Johannes Silvet. "Inglise keele grammatika". Eesti Riiklik Kirjastus. Tallinn 1962; 2. trükk Valgus. Tallinn, 1968

## Viited
Gunnar Mikk

**Gunnar Gottfried Mikk** (12. november 1906 Tallinn – 13. märts 1984 Tallinn) oli eesti korv- ja võrkpallur. 

Ta lõpetas 1927. aastal Tallinna Reaalkooli. 

Mikk tutvus korvpalliga NMKÜ-s Herbert Niileri juhendamisel. Ta oli aastatel 1923–1927 korv- ja võrkpallis Tallinna keskkoolide meister ning tuli 1927., 1930. ja 1931. aastal Tallinna Kalevi meeskonnas korvpallis ning 1926., 1927., 1929., 1931. ja 1933. aastal võrkpallis meeskonna kaptenina Eesti meistriks. Ta kuulus 1926. aastal Eesti korvpallikoondisse, tegutses aastatel 1927–1928 ka korvpallinaiskonna treenerina ning võrk- ja korvpallikohtunikuna. 

Ta töötas kaubandusalal ja oli aastatel 1944–1979 kaupluse juhataja.

## Viited
Osvald Sinipalu

**Osvald Heinrich Sinipalu** (kuni 1938. aastani **Osvald Heinrich Malt**; 6. juuli 1913 Tallinn – 24. november 2001) oli eesti sõjaväelane. 

Ta lõpetas 1931. aastal Tallinna Reaalkooli. Ta siirdus sõjaväeteenistusse, kust ta lähetati Sõjakooli aspirantide kursusele, mille lõpetamise järel ülendati ta lipnikuks. 29. oktoobril 1936 võeti ta vastu Sõjaväe Tehnikakooli õpilaseks ja sõjaväe tegevteenistusse ning määrati käsirelvaklassi, mille lõpetas 24. veebruaril 1940. Ta ülendati kutseohvitseri ja sõjaväetehniku õigustega nooremleitnandiks.

Sinipalu viidi pärast Eesti sõjaväe likvideerimist üle Punaarmeesse ja ta langes 1941. aasta sõjategevuses sakslaste kätte vangi. Ta viibis sõjavangina Braunschweigi töölaagris, kust vabanes 1941. aasta lõpul ja teenis aastatel 1942–1944 Kihelkonnas politseis. Mõningatel andmetel ta vangistati 1944. aastal sakslaste poolt. Ta jäi 1944. aasta sügisel Rootsi põgenemisel teadmata põhjusel perekonnast maha Eestisse, siirdus mandrile ja varjas end maakoolis õpetajana töötades, et pääseda võimalikest repressioonidest. Aastatel 1957–1965 oli ta Ahja keskkoolis füüsika-, matemaatika- ja tööõpetusõpetaja, hiljem õpetaja Kääpa koolis.

## Viited
Wilhelm Hauff

**Wilhelm Hauff** (29. november 1802 Stuttgart – 18. november 1827 Stuttgart) oli Saksa kirjanik, biidermeieri liikumise esindaja kirjanduses, filosoofia- ja teoloogiadoktor.
​
Tema kirjanduspärand koosneb kolmest muinasjutukogust, millest ühe avaldas pärast autori surma tema lesk, ning mitmest romaanist ja luuletusest W. Gauff oli Švaabi luuletajate liige. Need teosed kirjutasid Wilhelm Hauffi nime igaveseks maailmakirjanduse ajalukku. Paljud tema müstilised, mõnikord hirmutavad, mõnikord kurvad lood on läbi imbunud Lähis-Ida vaimust. Ta on üks väheseid autoreid, kes teadis, kuidas tavalised legendid kummitustest ja kurja rikkaid karistavatest vaestest muuta meistriteoseks – maagilised, helged, põnevad, meeldejäävad lood, mida loevad siiani innuga nii lapsed kui ka täiskasvanud. Wilhelm Hauffi muinasjutumuuseum tegutseb Baiersbronnis (Baden-Württembergi liidumaal) alates 1997. aastast.

Ta sündis aastal 1827 Stuttgardis Württembergi välisministeeriumis sekretärina töötanud August Friedrich Hauffi ja Jadwiga Wilhelmina Elsässer Hauffi pojana. Neljast lapsest oli ta vanuselt teine. Aastal 1809, kui ta oli seitsmeaastane, suri ootamatult tema isa ja ema kolis lapsed kaasa võttes elama ülikoolilinna Tübingeni. Seal, oma emapoolse vanaisa majas, veetis ta oma nooruse. Kõige esimene haridus, mille poiss sai, oli raamatute lugemine vanaisa tohutust raamatukogust. Aastal 1818 suunati ta õppima kloostrikooli ja kaks aastat hiljem astus ta Tübingeni ülikooli. Neli aastat hiljem lõpetas ta ülikooli filosoofia ja teoloogia doktorikraadiga.

Pärast hariduse omandamist asus Hauff tööle Württembergi sõjaministri kindralparun Ernst von Hügeli peres juhendajana ja temast sai oma laste mentor. Koos selle perega reisis ta Prantsusmaale ja tutvus suure huviga Saksamaa põhja- ja keskosa Saksa osariikidega. Oma lühikese elu jooksul käis ta Pariisis, Brüsselis, Antwerpenis, külastas vendade Grimmide kodumaad Kasselis; Bremenis, mille topograafiliselt täpse kirjelduse leiame ühest tema viimasest novellist “Bremeni raekeldri fantaasiad”, lisaks külastas ta Berliini, Leipzigi ja Dresdenit.

Just parun von Hügeli lastele kirjutati tema muinasjutud, mis esmakordselt avaldati "1826. aasta jaanuari muinasjuttude almanahhis aadliklassi poegadele ja tütardele". See sisaldas selliseid teoseid nagu “Väike Muk”, “Kaliif toonekurg” jt, mis saavutasid kohe enneolematu populaarsuse kõigis maades, kus räägiti ja loeti saksa keelt.

Samal 1826. aastal kirjutas ta esimese osa romaani "Saatana memuaaride leheküljed" (Mitteilungen aus den Memoiren des Satan) ja "Mees Kuult" (Der Mann im Mond). Esimene romaan on kirjutatud Hoffmanni nn fragmentaarse proosa vaimus, mida Hauff suurepäraselt valdas ja edasi arendas. Paljud kriitikud märgivad, et kuigi õpilane (Hauff) jäi keelerikkuse poolest alla oma “kirjandusõpetajale” (E. T. A. Hoffmann), edestas ta teda märgatavalt süžeede mitmekesisuse ja teoste ületamatu müstika poolest.
​
Tye Sheridan

**Tye Kayle Sheridan** (sündinud 11. novembril 1996) on USA näitleja. 

## Filmid
### Film
* 2011 : *[[The Tree of Life]]* ... Steve
* 2012 : *Mud* ... Ellis
* 2013 : *Joe* ... Gary Jones
* 2014 : *[[The Forger]]* ... Will Cutter
* 2015 : *[[Dark Places]]* ... young Ben Day
* 2015 : *[[Last Days in the Desert]]* ... Le fils
* 2015 : *[[The Stanford Prison Experiment]]* ... Peter Mitchell / 819
* 2015 : *[[Scouts Guide to the Zombie Apocalypse]]* ... Ben Goudy
* 2015 : *Entertainment* ... Eddie
* 2016 : *[[X-Men: Apocalypse]]* ... Scott Summers / Cyclope
* 2016 : *Detour* ... Harper
* 2017 : *[[The Yellow Birds]]* ... Daniel Murphy
* 2017 : *[[Grass Stains]]* ... Conrad Stevens
* 2018 : *[[Ready Player One]]* ... Wade Owen Watts / Parzival
* 2018 : *[[Age Out]]* ... Richie
* 2018 : *[[The Mountain]]* ... Andy
* 2018 : *[[Deadpool 2]]* ... Scott Summers / Cyclope
* 2019 : *[[X-Men: Dark Phoenix]]* ... Scott Summers / Cyclope
* 2020 : *[[The Night Clerk]]* ... Bart Bromley
* 2021 : *[[Voyagers]]* ... Christopher
* 2021 : *[[The Card Counter]]* ... Cirk
* 2021 : *[[The Tender Bar]]* ... J. R. Moehringer
* 2023 : *[[Black Flies]]* ... Ollie Cross

### Televisioon
* 2014 : *[[Last Man Standing]]* ... Justin
* 2020 : *[[Wireless]]* ... Andy Braddock

## Viited

## Välislingid

*
Elektropolümeriseeritavad dielektrilised polümeerid

**Elektropolümeriseeritavad dielektrilised [[polümeerid]]** tekivad elektrivoolu toimel sobivas elektrolüüdis kui rakendatav pinge on piisavalt kõrge, et põhjustada elektrolüüdis sisalduva ühendi (anioon, katioon või neutraalne ühend) polümeriseerumist. Tuntuimad näited on CN funktsionaalrühma sisaldavate anioonide, näiteks ditsüaanamiidaniooni (N(CN)2–) polümeriseerumine .

Elektrivool on võimas redutseerija või oksüdeerija ja elektrokeemiliselt lagunevad enamik aineid, kuid enamasti tekivad elektrolüüsi toimel gaasid või väikese molekulmassiga laguproduktid. Näiteks vee elektrokeemilisel lagunemisel tekivad gaasilised hapnik ja vesinik. Kui EMImBF4 ioonvedelikule rakendada pinge üle 3,5 V, lagunevad nii anioon kui ka katioon, tekitades gaasilisi ja ioonvedelikus lahustuvaid aineid . Laialdaselt on tuntud ka elektrit juhtivad polümeerid, mida saadakse elektrokeemilisel polümeriseerumisel, näiteks polüpürrool.

## Tsüaniid- või nitriilrühma polümeriseerumine
Orgaanilisi tsüaniide nimetatakse nitriilideks. Tsüaniid- või nitriilrühma sisaldavad anioonid polümeriseeruvad elektrivoolu toimel, kuid tekkivad ühendid on erinevate omadustega.

*Kui ditsüaanamiidaniooni sisaldavale ioonvedelikule rakendada pinge üle 1,7 V vs. C (süsinikust võrdluselektroodi suhtes), tekib positiivselt laetud süsinikelektroodile tihe polüditsüaanamiidi (pDCA) kiht. Ditsüaanamiidanioon polümeriseerub järgnevalt:

:nN(CN)2–  → [C(NCN)]n + n/2N2 + ne– 

:Tekkiv pDCA kiht on dielektrik, 10 V pinge korral on tekkiva polümeeri kihi paksus 38 nm ja kihi paksus muutub lineaarselt rakendatava pingega. Seetõttu saab nüüd positiivselt laetud elektroodile rakendada palju kõrgemat pinget ilma uute laguproduktide tekketa. Konstrueeriti grafeenelektroodidega ja BMPDCA ioonvedelikuga hübriidkondensaator, millele saab rakendada pinget 4 - 10 V, mis on tunduvalt kõrgem kui superkondensaatoritele rakendatav pinge kuni 3,2 V.

*Kui tetratsüanoboraataniooni (B(CN)4–) sisaldavale ioonvedelikule rakendada pinge üle 2,1 V vs. C, siis tekib positiivselt laetud süsinikelektroodile polütsüanoborani (pTCB) kiht, mis on ka dielektriliste omadustega, kuid veidi hõredama struktuuriga kui pDCA . On pakutud välja meetod superkondensaatorite ja akude ohutumaks muutmiseks kui elektrolüüti on lisatud B(CN)4– aniooniga ühendit, mis ülepinge korral polümeriseerub ja takistab aku süttimist. B(CN)4– aniooni polümeriseerumine kulgeb järgnevalt:

:nB(CN)4–  → [B(CN)3]n[C(CN)N]1/2n + ne– 

*Elektrokeemiliselt polümeriseeruvad ka tsüanaatanioon (OCN–), tiotsüanaatanioon (SCN–) ja tritsüanometaniidanioon (C(CN)3–) kuid tüüpiliselt ei teki vastav polümeer mitte tiheda kihina, vaid hoopis helvestena lahuses .

*Samuti on kirjeldatud gaasilise tsüaani ((CN)2) elektrokeemilist polümeriseerumist, sealjuures tekkiv polümeer polütsüanogeen koorus helvestena klaassüsinikelektroodilt maha ja sellest valmistati fiibreid . Tsüaani saab valmistada ka tsüaniidide elektrolüüsil .

## Viited
Biatorbágy

**Biatorbágy** (saksa keeles *Wiehall-Kleinturwall*) on linn Ungaris Pesti komitaadis Budakeszi kreisis.

## Geograafiline asend
Biatorbágy asub Budapesti kesklinnast ligikaudu 21 km läänes. Linna läbib Budapest–Hegyeshalom–Rajka raudteeliin.

## Ajalugu
Biatorbágy moodustati 1966. aastal Bia (saksa keeles *Wiehall*) ja Torbágy (saksa keeles *Kleinturwall*) asulate ühendamise tulemusel. Kahe asula nimed esinevad ürikutes esimest korda 1192. aastal. Pärast Türgi ikke lõppu oli piirkond tühjaks jäänud. Bia taasasustati 17. sajandil ungarlastega, Torbágy aga 18. sajandil saksa asunikega. 1946. aastal saadeti suur osa saksa rahvusest elanikke riigist välja.

Biatorbágy sai linnaõigused 1. juulil 2007.

Terrorist ja insener Szilveszter Matuska juhtis 13. septembril 1931 Biatorbágy raudteeviaduktil rööbastelt välja Viini sõitva kiirrongi. Hukkus 22 inimest. Vigastada sai 120 inimest, neist 17 raskelt.

## Sõpruslinnad
* Herbrechtingen, Saksamaa
* Remetea, Rumeenia
* Kiti, Küpros
* Dolný Štál, Slovakkia
* Velõka Dobron, Ukraina

## Viited
Kuveidi saarte loend

Selles artiklis on loetletud **Kuveidi saared**. Kuveidil on üheksa saart (varem oli 10 saart). Allpool on saared NASA satelliidifotol ning loendis alates põhjapoolseimast.

## Vaata ka
* Kuveidi geograafia

## Välislingid
*map of maritime boundaries
Bijektiivne funktsioon

**Bijektiivne funktsioon** ehk **bijektiivne kujutus** ehk **bijektsioon** ehk **üksühene vastavus** on funktsioon f:X\to Y, mille korral iga element sihthulgast Y on vastavuses täpselt ühe elemendiga lähtehulgast X ja vastupidi. Vastavalt sellele on bijektsioon binaarne seos kahe hulga vahel, kus igal elemendil kummastki hulgast on täpselt üks paariline teises hulgas.

Funktsioon on bijektiivne parajasti siis, kui see on pöördfunktsioon. See tähendab, et funktsioon f:X\to Y on bijektiivne parajasti siis, kui eksisteerib funktsioon g:Y\to X, mis on omakorda funktsiooni f pöördfunktsioon, nii et kahe funktsiooni liitfunktsioon on samasusfunktsioon: g(f(x)) = x iga x puhul hulgas X ja f(g(y)) = y iga y puhul hulgas Y.

Näiteks *kahega korrutamine* on bijektsioon täisarvude ja paarisarvude vahel, mille pöördfunktsioon on *kahega jagamine*.

Funktsioon on bijektiivne parajasti siis, kui ta on nii injektiivne (igale elemendile sihthulgast vastab kuni üks element lähtehulgast) ja sürjektiivne (igale elemendile sihthulgast vastab vähemalt üks element lähtehulgast).

Bijektiivset funktsiooni hulgast iseendasse kutsutakse ka permutatsiooniks ning ühe hulga kõik permutatsioonid moodustavad selle hulga sümmeetrilise rühma.

## Definitsioon
Selleks, et binaarne seos hulkade *X* ja *Y* elementide vahel oleks bijektsioon, peavad neli omadust olema tõesed:

# iga element hulgas *X* peab olema paaris vähemalt ühe elemendiga hulgast *Y*,
# mitte ükski element hulgas *X* ei tohi olla paaris rohkem kui ühe elemendiga hulgast *Y*,
# iga element hulgas *Y* peab olema paaris vähemalt ühe elemendiga hulgast *X* ning
# mitte ükski element hulgas *Y* ei tohi olla paaris rohkem kui ühe elemendiga hulgast *X*.
Kui omadused (1) ja (2) on tõesed, on tegu funktsiooniga sihthulgast *X*. Omadused (1) ja (2) on sageli kirjutatud ka nii: iga element hulgast *X* on paaris täpselt ühe elemendiga hulgast *Y*. Funktsioonid, millel on omadus (3) on surjektiivsed (ehk surjektsioonid) ning funktsioonid, millel on omadus (4) on injektiivsed (ehk injektsioonid).

## Viited

## Allikad
*
Levin Reinhold Frietzcky

**Levin Reinhold Frietzcky** (surnud 1702) oli Rootsi sõjaväelane ning rittmeister, kes osales Eestimaa aadlilipkonna koosseisus Põhjasõjas.

## Teenistus Põhjasõjas
Levin Reinhold Frietzcky sai 6. detsembril 1700 rkj Eestimaa aadlilipkonnas rittmeistriks. Järgmisel aastal osales ta Erastvere lahingus, kus peatas ühe aadlilipkonna salgaga venelaste vasturünnaku. 

Frietzcky hukkus 1702. aasta 17. juulil *Catrimsi* kiriku juures lahingus.

## Viited